SAN FERNANDO CITY, LA UNION - Dumanonen iti uppat ti bilang dagiti pimmusay, bayat a dua ti nadangran gapu iti agsasaruno nga itatama ti kimat iti Ilocos region manipud pay iti aldaw ti Mierkoles.
Nainayon ti listaan dagiti pimmusay ti maysa a 73-anyos a lola a ni Rosita Cortez, residente iti Brgy. Cabaroan, San Juan, La Union.
Segun ken ni Catherine Arsiaga, 31, karruba ti biktima, nakaiggem iti buneng ti nasao a lola tapno agdalus iti karuotan nga arubayanda idi kellaat a nagtudo a napakuyugan iti panagkimat ken panaggurruod.
Iti saan a ninamnama a pasamak ket natamaan iti kimat ti lola.
Dagus met a naitaray iti Bacnotan District Hospital ti biktima ngem naideklara a dead on arrival.
Immuna iti daytoy, natay idi Mierkoles ti maysa a 26-anyos a police applicant a ni Edmundo Laroya manipud Brgy. Ibaan Norte, Rosario, La Union ken ti 23-anyos a ni Bonifacio Fabro Jr. a taga-Brgy. Lantag, Sta. Cruz, Ilocos Sur.
Natay met laeng gapu iti kimat ti maysa a mannalon diiay Brgy. Pantar Norte, Balaoan, La Union a ni Eric Marquez.
Kabayatanna, naka-confine iti Ilocos Training and Regional Medical Center (ITRMC) idiay San Fernando, La Union dagiti nadangran a da Ramsey Fabro, 26-anyos, ken Carlo Magno, 24-anyos nga agpada nga agnnaed idiay Ilocos Sur.
Impanamnama met ti Office of Civil Defense (OCD) nga ipaayanda iti financial assistance dagiti nagbalin a biktima ti kimat.
ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn